TFD โกยทรัพย์! ยอดพรีเซล “Artisan Ratchada”ทะลุ3.4พันลบ.-รับผลดี “แจ๊ค หม่า” เซ็นลงทุนEEC
TFDโกยทรัพย์! ยอดพรีเซลโครการ "Artisan Ratchada" แล้วกว่า 50% ทะลุ 3.4 พันลบ. คาดรับรู้รายได้ปี 62 ราว 3 พันลบ. โอนโครงการได้ทั้งหมดในปี 63 ขณะเดียวกันพื้นที่ใน "นิคมอุตสาหกรรมทีเอฟดี 2" เตรียมรับอานิสงส์ "แจ๊ค หม่า" เซ็นลงทุน EEC
19 เม.ย. 2561

นายอภิชัย เตชะอุบล ประธานกรรมการบริหาร บริษัท ไทยพัฒนาโรงงานอุตสาหกรรม จำกัด (มหาชน) หรือ TFD เปิดเผยว่า ขณะนี้บริษัทบีจีวาย แอนด์ ทีเอฟดี พร็อพเพอร์ตี้ จำกัด ซึ่งเป็นบริษัทร่วมทุนระหว่างบริษัททีเอฟดี ถือหุ้นสัดส่วน 51% กับ กลุ่มบริษัทริชแลนด์ ถือหุ้น 49% ได้รับการสนับสนุนวงเงินสินเชื่อจากธนาคารกรุงเทพ จำกัด (มหาชน) หรือ BBL มูลค่า 2.7 พันล้านบาท เพื่อพัฒนาโครงการคอนโดมิเนียม Artisan Rachada  มีมูลค่าโครงการรวม 6.8 พันล้านบาท ซึ่งได้เปิดพรีเซล เมื่อต้นปี2561 ได้รับความสนใจมาก โดยเฉพาะลูกค้าต่างชาติ ล่าสุดมียอดพรีเซลทะลุเกิน 50% หรือคิดเป็นมูลค่ารวม 3.4 พันล้านบาท ทำให้เชื่อมั่นว่าจะสามารถปิดโครงการได้ในเร็วๆนี้
สำหรับโครงการอาร์ติซาน รัชดา ปัจจุบันมีความคืบหน้าในการก่อสร้างไปมากแล้ว และจะใช้เวลาก่อสร้างประมาณ 1ปี 6 เดือน ซึ่งคาดว่าจะเริ่มส่งมอบได้ในปลายปี 62 และโอนทั้งโครงการในปี 63 อย่างไรก็ตามโครงการนี้คาดว่าจะมียอดรับรู้รายได้ประมาณ 3 พันล้านบาท ในช่วงปลายปี 62 ซึ่งจะส่งผลให้บริษัทมีรายได้เข้ามาต่อเนื่อง
ทั้งนี้ในเดือนพ.ค.61 โครงการ Artisan Rachada มีความพร้อมจะเริ่มเปิดขายอย่างเป็นทางการ และเปิดให้ลูกค้าที่สนใจเข้าเยี่ยมชมห้องตัวอย่างได้แล้ว และคาดว่าจะได้รับความสนใจเป็นอย่างดี เพราะเป็นโครงการที่ตั้งอยู่ในทำเลที่ดีที่สุดแห่งหนึ่ง บนถนนรัชดาภิเษก เหมาะสมกับการซื้อเพื่อเป็นที่อยู่อาศัย และสามารถซื้อเพื่อเป็นการลงทุนในอนาคต ซึ่งมีโอกาสรับผลตอบแทนที่ดีได้อีกด้วย
โดยโครงการ Artisan Rachada เป็นอาคารสูง 34 ชั้น จำนวน 4 อาคาร จำนวน 1,337 ยูนิต บนเนื้อที่ 8 ไร่  รวมพื้นที่ทั้งสิ้นกว่า 123,000 ตารางเมตร มีทำเลตั้งอยู่ย่านรัชดาภิเษก บนถนนเทียมร่วมมิตร ใกล้ MRT ศูนย์วัฒนธรรม
ส่วนธุรกิจนิคมอุตสาหกรรมยังมีสัญญาณที่ดีต่อเนื่อง โดยพื้นที่ที่ดินนิคมอุตสาหกรรมทีเอฟดี 2 บนพื้นที่ 841 ไร่ จังหวัดฉะเชิงเทรา ซึ่งบริษัทฯ เป็นผู้พัฒนาและเปิดขายนั้น ปัจจุบันมีความพร้อมสามารถโอนที่ดินให้กับลูกค้าได้แล้วซึ่งจะส่งผลให้เกิดการรับรู้รายได้เข้ามาทันที
ทั้งนี้ พื้นที่ในนิคมอุตสาหกรรมทีเอฟดี 2 เป็นทำเลที่มีศักยภาพสูง โดยเชื่อมต่อกับนิคมอุตสาหกรรมทีเอฟดี 1 โดยตั้งอยู่ที่อำเภอบางปะกง ซึ่งเป็นโซนในแผนงานพัฒนาระเบียงเศรษฐกิจภาคตะวันออก (Eastern Economic Corridor: EEC) ที่รัฐบาลให้การสนับสนุน ขนานกับถนนมอเตอร์เวย์ยาว 4 กิโลเมตร ใกล้กับสนามบินสุวรรณภูมิ และท่าเรือแหลมฉบัง และใช้เวลาเดินทางจากกรุงเทพไปฉะเชิงเทราไม่ถึงหนึ่งชั่วโมง
ขณะเดียวกันบริษัทฯ ได้ลงทุนด้านสาธารณูปโภครองรับไว้พร้อมสรรพแล้ว ในขณะที่ราคาขายยังคงไม่ได้ปรับขึ้นแม้ว่าราคาที่ดินในโซนใกล้เคียงจะปรับตัวขึ้นไปอยู่ที่ระดับ 10-15 ล้านบาทต่อไร่แล้ว จึงเหมาะทั้งเพื่อพัฒนาสร้างโรงงานอุตสาหกรรม และซื้อลงทุนระยะยาว โดยกำหนดขายพื้นที่ขนาด 5 ไร่ขึ้นไป
โดย ล่าสุด แจ๊ค หม่า ประธานบริหารของกลุ่มอาลีบาบา เดินทางมาไทยในวันที่ 19 เม.ย.61 เพื่อร่วมลงนามกับกระทรวงอุตสาหกรรม เรื่องแผนการลงทุนในเขตเศรษฐกิจพิเศษภาคตะวันออก (EEC) โดยจะมีการลงทุนสร้างศูนย์สมาร์ท ดิจิทัล ฮับ ในพื้นที่ EEC เงินลงทุน 1.1 หมื่นล้านบาท ซึ่งศูนย์ฯ นี้จะใช้เทคโนโลยีของอาลีบาบาในการประมวลข้อมูลโลจิสติกส์ เพื่อทำให้การขนส่งสินค้าระหว่างไทยกับจีน การขนส่งสินค้าข้ามพรมแดนสู่ประเทศเพื่อนบ้าน และไปยังที่อื่นทั่วโลก เพื่อให้มีความรวดเร็วและมีประสิทธิภาพสูงสุด รวมทั้งยังมีโครงการอื่นๆอีก
“เมื่อแจ๊คหม่าเข้ามาลงทุนในพื้นที่อีอีซี น่าจะช่วยสะท้อนให้เห็นถึงศักยภาพ และอนาคตที่ดินในพื้นที่นิคมอุตสาหกรรม ซึ่งนิคมทีเอฟดี 2 ก็น่าจะได้รับการตอบรับที่ดีเช่นกัน”นายอภิชัยกล่าวในที่สุด